Երբ մեծ էկրան էր բարձրանում որևէ թանկարժեք ֆիլմ, Տոտոն, ի պատասխան, անմիջապես ներկայացնում էր այդ ֆիլմի երգիծական տարբերակը․ «Լոուրենս Արաբացի» ֆիլմին, օրինակ, հաջորդեց նրա «Տոտո Արաբացին», «Կլեոպատրային»՝ «Տոտոն և Կլեոպատրան», «Քաղցր կյանքին»՝ «Տոտոն, Պեպինոն և քաղցր կյանքը»։ 1960֊ականներին մամուլը հաճախ էր գրում, թե Տոտոյի տաղանդը մնում է չբացահայտված։ Հենց այդ տարիներին էլ նա հնարավորություն ստացավ նկարահանվելու Պիեռ Պաոլո Պազոլինիի «Թռչուններ մեծ ու փոքր» ֆիլմում՝ մարմնավորելով թռչուններ վարժեցնողի կերպարը։ Պազոլինին Տոտոյի մասին ասել է․ «Նա մեծ դերասան է։ Նրա հետ կարելի է աշխատել այնպես, ինչպես մի ճկուն գործիքի հետ»։